CELEX: 32017D0178
Language: lt
Date: 1485820800000
Title: 2017 m. sausio 31 d. Komisijos įgyvendinimo sprendimas (ES) 2017/178, kuriuo iš dalies keičiamas Įgyvendinimo sprendimas (ES) 2015/1111 dėl jungtinio valstybių narių pasiūlymo dėl Šiaurės jūros–Baltijos jūros krovinių vežimo geležinkelių koridoriaus pratęsimo atitikties Europos Parlamento ir Tarybos reglamento (ES) Nr. 913/2010 dėl konkurencingo krovinių vežimo Europos geležinkeliais tinklo 5 straipsniui (pranešta dokumentu Nr. C(2017) 142)

2.2.2017   
            
            
               LT
            
            
               Europos Sąjungos oficialusis leidinys
            
            
               L 28/71
            
         KOMISIJOS ĮGYVENDINIMO SPRENDIMAS (ES) 2017/178
   2017 m. sausio 31 d.
   kuriuo iš dalies keičiamas Įgyvendinimo sprendimas (ES) 2015/1111 dėl jungtinio valstybių narių pasiūlymo dėl Šiaurės jūros–Baltijos jūros krovinių vežimo geležinkelių koridoriaus pratęsimo atitikties Europos Parlamento ir Tarybos reglamento (ES) Nr. 913/2010 dėl konkurencingo krovinių vežimo Europos geležinkeliais tinklo 5 straipsniui
   
      
         (pranešta dokumentu Nr. C(2017) 142)
      
   
   (Tekstas autentiškas tik čekų, lenkų, lietuvių, olandų, prancūzų ir vokiečių kalbomis)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2010 m. rugsėjo 22 d. Europos Parlamento ir Tarybos reglamentą (ES) Nr. 913/2010 dėl konkurencingo krovinių vežimo Europos geležinkeliais tinklo (1), ypač į jo 5 straipsnio 6 dalį,
   kadangi:
   
               (1)
            
            
               remdamosi Reglamento (ES) Nr. 913/2010 5 straipsnio 5 dalimi, už geležinkelių transportą atsakingos Belgijos, Čekijos, Lenkijos, Lietuvos, Nyderlandų ir Vokietijos ministerijos nusiuntė Komisijai 2014 m. balandžio 27 d. ketinimų protokolą. Jame pateiktas pasiūlymas dėl Šiaurės jūros–Baltijos jūros krovinių vežimo geležinkelių koridoriaus pratęsimo į Čekiją, Pietų Lenkiją ir iki Lenkijos–Ukrainos sienos;
            
         
               (2)
            
            
               laikydamasi Reglamento (ES) Nr. 913/2010 5 straipsnio 6 dalies, Komisija išnagrinėjo šį pasiūlymą ir priėmė Komisijos įgyvendinimo sprendimą (ES) 2015/1111 (2) dėl atitikties šio reglamento 5 straipsniui;
            
         
               (3)
            
            
               2014 m. balandžio 27 d. ketinimų protokole nurodyta, kad pratęsimas iš Katovicų į Medyką galėtų pradėti veikti tik 2020 m. Tačiau Įgyvendinimo sprendimas (ES) 2015/1111 taikomas ir šiam pratęsimui, o pagal Reglamento (ES) Nr. 913/2010 5 straipsnio 7 dalį atitinkamos valstybės narės krovinių vežimo koridorių turėtų pastatyti ne vėliau kaip per dvejus metus nuo Komisijos sprendimo paskelbimo. Tuo remiantis pratęsimas į Medyką turėtų būti pradėtas eksploatuoti ne vėliau kaip iki 2017 m. liepos 7 d., o tai neatitinka valstybių narių protokole nurodytų ketinimų. Todėl Įgyvendinimo sprendimas (ES) 2015/1111 turėtų būti iš dalies pakeistas išbraukiant nuorodą dėl Šiaurės jūros–Baltijos jūros krovinių vežimo geležinkelių koridoriaus pratęsimo į Medyką;
            
         
               (4)
            
            
               šiame sprendime numatytos priemonės atitinka pagal Reglamento (ES) Nr. 913/2010 21 straipsnį įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimo (ES) 2015/1111 1 straipsnis pakeičiamas taip:
   
      „1 straipsnis
      Už geležinkelių transportą atsakingų Belgijos, Čekijos, Lenkijos, Lietuvos, Nyderlandų ir Vokietijos ministerijų 2014 m. balandžio 27 d. ketinimų protokolas, kurį jos atsiuntė Komisijai, dėl Šiaurės jūros–Baltijos jūros krovinių vežimo geležinkelių koridoriaus pratęsimo su siūlymu, kad maršrutas Vilhelmshafenas/Brėmerhafenas/Hamburgas/Amsterdamas/Roterdamas/Antverpenas–Achenas–Hanoveris/Berlynas–Varšuva–Terespolis (Lenkijos–Baltarusijos siena)/Kaunas–Ryga–Talinas/Falkenbergas–Praha/Vroclavas–Katovicai būtų pagrindiniu Šiaurės jūros–Baltijos jūros krovinių vežimo geležinkelių koridoriaus maršrutu, atitinka Reglamento (ES) Nr. 913/2010 5 straipsnį.“
   
   2 straipsnis
   Šis sprendimas skirtas Belgijos Karalystei, Čekijos Respublikai, Lenkijos Respublikai, Lietuvos Respublikai, Nyderlandų Karalystei ir Vokietijos Federacinei Respublikai.
   
      Priimta Briuselyje 2017 m. sausio 31 d.
      
         
            Komisijos vardu
         
         Violeta BULC
         
            Komisijos narė
         
      
   
   
      (1)  OL L 276, 2010 10 20, p. 22.
   
      (2)  2015 m. liepos 7 d. Komisijos įgyvendinimo sprendimas (ES) 2015/1111 dėl jungtinio valstybių narių pasiūlymo dėl Šiaurės jūros–Baltijos jūros krovinių vežimo geležinkelių koridoriaus pratęsimo atitikties Europos Parlamento ir Tarybos reglamento (ES) Nr. 913/2010 dėl konkurencingo krovinių vežimo Europos geležinkeliais tinklo 5 straipsniui (OL L 181, 2015 7 9, p. 82).